# E-riigi Akadeemia strateegia 2022

E-riigi Akadeemia on nõustamis- ja mõttekeskus, mis tegeleb e-valitsemise, e-demokraatia, küberturvalisuse ja avatud infoühiskonna alase teadmuse loomise ja levitamisega.

E-riigi Akadeemia on sõltumatu missioonipõhine mittetulunduslik organisatsioon, mille kutsusid 2002. aastal ellu ÜRO arenguprogramm, Avatud Ühiskonna Instituut ning Eesti Vabariigi Valitsus.

Akadeemia koolitab ja nõustab avaliku sektori juhte, ametnikke ja huvilisi kasutama IKT-d tõhusamaks riigijuhtimiseks ning demokraatlike protsesside parendamiseks. Lisaks aitab akadeemia koostöös IT-ettevõtetega välisriikide valitsustel e-lahendusi juurutada.

## Missioon

Ehitame ja arendame avatud infoühiskondi.

E-riigi Akadeemia aitab valitsustel suurendada valitsemise tõhusust ja parendada demokraatlikke protsesse. Selleks analüüsime ja loome teavet e-valitsemise kohta ning levitame parimat Eesti ja rahvusvahelist kogemust üle maailma.

## Visioon

E-riigi Akadeemia on juhtiv e-valitsemise nõustamis- ja mõttekeskus maailmas.

## Väärtused

1. Sõltumatus. Me ei sõltu ühestki poliitilisest ega majanduslikust huvirühmast.
2. Isiklik kogemus. Meie eksperdid ja partnerid omavad pikaajalist kogemust e-valitsemise juurutamisest Eestis ja mujal maailmas ning räägivad *oma* lugusid.
3. Avatus. Me oleme avatud meelega ja õppimisvõimelised. Me jagame parimaid kogemusi ja õppetunde.
4. Paindlikkus ja praktilisus. Me arvestame sihtriikide eripäradega ja pakume rakendatavaid lahendusi.
5. Kliendikesksus. Teeme koostööd ettevõtetega, ent ei propageeri ühtegi kindlat tehnilist platvormi ega pakkujat. Soovitame igale kliendile lahendusi, mis vastavad kõige paremini nende vajadustele ja võimalustele.
6. Me teeme oma projekte väga hästi. Me pingutame ühiselt, et tööd oleks tehtud õigeaegselt ja tulemuslikult.
7. Kohtleme kõiki inimesi austusega, väärtustame oma töötajaid ja edendame positiivset töökeskkonda.

## Strateegilised eesmärgid aastaks 2022

E-riigi Akadeemia on oluline ja tuntud **e-riigi mõttekeskus** maailmas ja usaldusväärne partner, kelle teenused ja tooted on sihtrühma jaoks mõistetavad ja atraktiivsed. Akadeemia on arvestatav arvamusliider rahastajate, partnerite ja sihtriikide ametnike silmis ning e-valitsemise ekspert rahvusvahelise meedia esindajate vaates.

Peamised **kasusaajad** on keskvalitsused, suurlinnad ja kohalikud omavalitsused ja kodanikuühendused. Vähemalt pool meie projektidest on jätkuprojektid.

E-riigi Akadeemia **tegevusvaldkonnad** on:

* Nutikas riik
* Nutikas omavalitsus
* E-demokraatia
* Riigi küberturvalisus

Arendame järjepidevalt oma tegevusvaldkondi, käies kaasas valdkondlike arengutega. Teenuste tõhusamaks osutamiseks pakendame teenused ja kompetentsid klientidele mõistetaval ja nende vajadusi arvestaval moel.

E-riigi Akadeemia põhilised **teenused ja tooted** on:

* Riikide nõustamine e-riigi teekaartide loomise ning poliitikate, õigusruumi ja tehnoloogia alal.
* Tehnoloogiatoodete müük ja vahendamine.
* E-valitsemise koolituste läbiviimine.
* Iga-aastase e-riigi konverentsi korraldamine.
* Rakendusuuringute läbiviimine.

Oleme hästi kursis oma põhidoonorite prioriteetide ja rahastusmehhanismidega. Tegeleme aktiivselt doonorite teavitamisega.

E-riigi Akadeemial on **regionaalsed esindused** / kontorid lisaks Euroopale ka Ladina-Ameerikas, Aafrikas ja India ookeani piirkonnas. Põhitegevusi toetab tugev sise- ja väliskommunikatsioon. Oluline roll on tagasiside süstemaatilisel kogumisel ja analüüsimisel.

E-riigi Akadeemia sisemine **töökorraldus** on eesmärgi- ja tiimipõhine. Valdkonnajuhtidel on oluline roll sisulise töö planeerimisel ja korraldamisel.

Rakendatud on põhjalik ja terviklik **kliendihalduse** süsteem, mis võtab arvesse nii püsikliendihaldust kui ka ühekordset klientidega suhtlemist.

Hoiame ja arendame sisemist **kompetentsi** oma põhivaldkondades ning vajadusel lisame projektidesse maailmatasemel kompetentsi mujalt. Väljaspool Eesti kontorit töötavad meeskonnaliikmed on kollektiivi ja organisatsioonikultuuriga hästi sidustatud.

Korraldatud on pidev **teadmuse** arendamine ja säilitamine organisatsioonis, nii kogemuste jagamise kui ka projektide informatsiooni korrastatud säilitamise kaudu.

Kõik **töötajad** on pühendunud strateegia elluviimisesse, neid sütitab sisuline töö, loomevabadus ja initsiatiivi näitamise võimalus. Töötajate rahulolu on stabiilselt väga kõrgel tasemel, seda toetab kaasaegne paindlik tulemusele orienteeritud töökorraldus, tunnustus ja konkurentsivõimeline palk. Töötajatele luuakse võimalusi enesearenduseks. Iga-aastaselt toimuvad arenguvestlused töötajate ettepanekute kuulamiseks ja arvestamiseks ning mõlemapoolse tagasiside andmiseks.

Akadeemia **organisatsioonikultuur** on sõbralik ja kaasav. Otsustusprotsesside toimimine on läbi arutatud, juhtimisotsused on eelnevalt läbi räägitud ja põhjendatud.